text: Op die wijse vant Liedeken van Munster.
  Adam was een verloren man
  Groot leet heeft hy ons gedaen an
  Dat wy allen berapen
  Verloren heeft hy sijn edelheyt
  Daer hy in was ghechapen.
  Met Adams vleesch ben ick ghequelt
  Alle mijn nature is my ontstelt
  Adam ghy doet my steruen,
  Ghy quelt mijnen gheest al totter doot
  Mijn siel wilt ghy bederuen.
  Die werelt compt met grooten gedrange
  Mijn boose natuere maeket my so banghe
  Die vyant wacht opt ramen
  Oft hy die vre gheraken conde
  Dat hy my mochte beschamen.
  Keert weder keert weder o edel siel
  Ghy hebt verloren dat schoonste prieel
  Den Hemel met allen sijn losten
  Ghy en compter waerlijck nemmermeer
  Het sal v moeten costen.
  Het sal v costen vleesch ende bloet root
  Al waer fijn van goude die werelt groot
  Ghy soudtse moeten deruen
  Ende slaen den sondighen Adam doot
  Oft ghy moet immers steruen.
  Daer voor is Christus leuen goet
  
  Het gheeft der sielen eenen goeden moet
  Hy is voor ons ghestoruen
  Den eewighen doot maect hy te niet
  Die helle heeft hy bedoruen.
  Door Godts woort comt ons veel deucht
  Ende naer die siele teucht en vreucht
  Men vindt claer beschreuen
  Wie met die wercken in Godt ghelooft
  Die heeft dat eewich leuen.
  Sijt ghy dan een Kersten man
  Soo neempt een Kersten leuen an
  Weest vroom ende onuerslaghen
  Sijn iock is soet, sijn laest is licht
  Hy wilt ons helpen draghen,
  Weest vrolijck in uwen wederspoet
  Daer toe doet allen uwen vyanden goet
  Doet vruchten in uwen daghen
  Ende staet uwen armen broeder by
  Soo sult ghy Godt behaghen.
  Aldus heeft ons Christus voor ghedaen
  Condt ghy de schriftuere wel verstaen
  In woorden ende oock in leuen
  Soo siet Christus lustich exempel aen
  Het en sal v niet begeuen.
  Gheeft Godt onse Heere eenen lof jent
  Dat hy de waerheyt ons maeckt bekent
  Door sijn gheest van bouen
  Verleent daer toe oock sijn Kinders playsant
  Dat sy hem eewich louen.
  Prince wilt Godt dienen soot behoort
  En gaet altijts in duechden voort
  Ende wilt v daer toe keeren,
  Wat ghy uwen euen naesten doetg
  Dat doet ghy onsen Heere.